Ben Arous (talaith)

Talaith yng ngogledd Tiwnisia yw talaith Ben Arous. Mae'n gorwedd i'r de-ddwyrain o ddinas Tiwnis, prifddinas y wlad, gan ffinio â thalaith Zaghouan i'r de a Cap Bon i'r dwyrain. Ei phrifddinas yw Ben Arous, un o faesdrefi Tiwnis, ar gwr gorllewinol y dalaith, sy'n cael ei chyfrif gan amlaf yn rhan o ardal Tiwnis Fwyaf.

Mae'r rhan fwyaf o'r boblogaeth yn byw yn ardal dinas Ben Arous ei hun neu ar yr arfordir lle ceir sawl tref ar lan Gwlff Tiwnis, yn cynnwys Er Zahra, Hammam Lif a Borj El Cedra; mae'r trefi glan môr hyn yn gyrchfan poblogaidd gan drigolion Tiwnis, yn enwedig ar y penwythnos. Ceir traethau braf a nifer o fwytai ond does dim datblygiadau ar gyfer twristiaeth ryngwladol yno. Dominyddir y dirwedd gan fynydd Bou Kornine (576 m), sy'n rhan o gadwyn fawr Dorsal Tiwnisia.

Yn yr wythdegau lleolwyd pencadlys y PLO yn Ben Arous, ar gyrion Hammam Lif.

Rhed y rheilffordd sy'n cysylltu Tiwnis a Sfax a thaleithiau de Tiwnisia trwy'r dalaith. Y brif ffordd yw'r GN1, traffordd fwyaf Tiwnisia.


Categori:Taleithiau Tiwnisia